text: Socialt udsatte får glæde af overskydende spejdermad
  31 juli 2017 kl. 05.27
  Grøntsager, pålæg og andre ferskvarer, der ikke kan returneres til leverandørerne, bliver nu uddelt til herberger og varmestuer.
  Socialt udsatte i Syd- og Sønderjylland får nu glæde af overskudsmad fra Spejdernes Lejr 2017. Det er den frivillige organisation Det Runde Bord, der har fået til opgave at fordele maden, og allerede lørdag blev de første to ton overskudsmad leveret videre til herberger og varmestuer i Koldingområdet.
  Formålet er at undgå madspild og vise miljøhensyn i tråd med spejderbevægelsens grundtanker. Det fortæller Spejdernes Lejr i en pressemeddelelse.
  Hvis det ikke er muligt at komme af med alle fødevarer, så vil Det Runde Bord forsøge at komme af med bl.a. grøntsager til landmænd, der kan bruge det til dyrefoder.
  